Document ID: 32014R0153

РЕГЛАМЕНТ (ЕС) № 153/2014 НА СЪВЕТА
от 17 февруари 2014 година
за изменение на Регламент (ЕО) № 314/2004 относно някои ограничителни мерки по отношение на Зимбабве и за отмяна на Регламент (ЕС) № 298/2013
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 215 от него,
като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
като има предвид, че:
(1)
С Регламент (ЕО) № 314/2004 на Съвета (1) се прилагат няколко мерки, предвидени с Решение 2011/101/ОВППС на Съвета (2), включително замразяването на финансови средства и икономически ресурси на някои физически или юридически лица, образувания и органи.
(2)
Следва да бъде подновено спирането на прилагането на ограниченията за пътуване и замразяването на активи спрямо мнозинството от лицата и образуванията, посочени в приложение I към Решение 2011/101/ОВППС, като обхватът на мярката следва да бъде допълнително разширен, така че да включи още осем лица.
(3)
Някои от тези мерки попадат в приложното поле на Договора за функционирането на Европейския съюз и следователно за тяхното прилагане е необходимо регулаторно действие на равнището на Съюза, по-специално с цел да се осигури еднаквото им прилагане от страна на икономическите оператори във всички държави членки.
(4)
Към Регламент (ЕО) № 314/2004 следва да бъде добавено актуализирано приложение IV, което да включва осем нови лица, ползващи се от спирането на прилгането на забраните, предвидени в член 6, параграфи 1 и 2 от Регламент (ЕО) № 314/2004, в допълнение към 81 лица и осем образувания, по отношение на които вече е спряно прилагането на член 6 съгласно Регламент (ЕС) № 298/2013 на Съвета (3).
(5)
Поради това Регламент (ЕО) № 314/2004 следва да бъде съответно изменен.
(6)
Удълженият срок на спирането, предвидено в Регламент (ЕС) № 298/2013, изтича на 20 февруари 2014 г. и в настоящия регламент следва да бъде предвидено ново удължаване. Следователно от съображения за правна яснота Регламент (ЕС) № 298/2013 следва да бъде отменен.
(7)
За да се осигури ефективността на мерките, предвидени в настоящия регламент, той трябва да влезе в сила в деня на публикуването му,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 314/2004 се изменя, както следва:
1)
В член 6 се добавя следният параграф:
„4. Мерките по параграфи 1 и 2 спират да се прилагат, доколкото се отнасят до лица и образувания, изброени в приложение IV.“
2)
Приложението към настоящия регламент се добавя като приложение IV.
Член 2
Регламент (ЕС) № 298/2013 се отменя.
Член 3
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 17 февруари 2014 година.

Labels: 18
5